ઉલ્લેખનીય છે કે કેન્દ્રના સફર પ્રોજેક્ટ અંતર્ગત ઈન્ડિયન ઈન્સ્ટીટ્યૂટ ઓફ પબ્લિક હેલ્થના સહયોગથી અમદાવાદ શહેરમાં એર ક્વોલિટી ઈન્ડેક્સ જાહેર કરાય છે. બુધવારે અને ગુરુવારે અમદાવાદમાં હવામાં પ્રદૂષણનું પ્રમાણ દિલ્હી કરતા પણ ભયજનક હોવાનુ ‘સફરે’ જારી કરેલી આગાહીમાં સ્પષ્ટ થયુ છે. પ્રદૂષિત વાતાવરણને જોતા કોર્પોરેશન દ્વારા એક એડવાઈઝરી જાહેર કરાઈ છે. શહેરનું લઘુત્તમ તાપમાન પણ ઘટીને 15 ડિગ્રી સુધી પહોંચ્યું છે. પરિણામે શહેરમાં ધુમ્મસવાળું વાતાવરણ વધારે જોવા મળે છે. આના કારણે પ્રદૂષિત હવા સ્થિર થાય છે અને પ્રદૂષણની માત્રામાં ગંભીર રીતે વધારો થયો હોવાનુ કોર્પોરેશનના હેલ્થ વિભાગના અધિકારીઓએ જણાવ્યું હતું.